‘Vergroting van kabinet nie die antwoord’DA-leier John Steenhuisen (Foto: @ParliamentofRSA/Twitter) Politieke partye en belanghebbendes het verwag dat pres. Cyril Ramaphosa met sy kabinetskommeling daadwerklik die kabinet sou verklein, maar in stede daarvan is twee nuwe ministers aangestel. “Die antwoord tot Suid-Afrika se uitdagings is beslis nie om die kabinet te vergroot of ondoeltreffende ministers rond te skuif nie,” sê Bennie van Zyl, hoofbestuurder van TLU SA. Die DA-leier John Steenhuisen sê die aanstelling van twee bykomende ministers sal die regering meer geld uit die sak jaag, met die minister van elektrisiteit wat ŉ bykomende R74 miljoen by die regering se openbare loonrekening sal voeg. “Dit is eenvoudig ondeurgrondelik dat die president hierdie koste op die Suid-Afrikaanse belastingbetaler kan stoot terwyl die nasie kwyn onder trae ekonomiese groei, die hoogste werkloosheidsyfer in onlangse geskiedenis, en ŉ elektrisiteitskrisis wat werkgeleenthede teen rekordgetalle afskaal,” sê Steenhuisen. “Daar was ook geen aankondiging van prestasie-ooreenkomste, teikens of tasbare uitkomste en tydlyne vir bogenoemde ministeries nie, wat dit onmoontlik maak om te peil of een van hierdie ministers presteer.” Behuising van albei ministers in die presidensie beteken ook dat hulle beskerm sal word van aanspreeklikheid in die parlement waar ŉ komitee oor die presidensie steeds nie bestaan nie, sê Steenhuisen. Bennie van Zyl, hoofbestuurder van TLU SA. (Foto: Du Preez de Villiers) Volgens Van Zyl maak dit in werklikheid nie saak wie aangestel of geskuif word as hulle steeds die ANC se gebrekkige beleid probeer uitvoer nie. “Die algehele beleid moet verander word om ŉ verbetering te sien, aangesien dit die afgelope 30 jaar nog geen vooruitgang vir Suid-Afrikaners bewerkstellig het nie,” sê hy. “Eskom se swak prestasie kan grootliks toegeskryf word aan die regering se inmenging en die resultate van sy beleid van kaderontplooiing. Sukses aldaar sou eerder bereik word indien groter afstand vanaf die regering verkry word – privatisering sou steeds die beter koers gewees het. Eskom is nie die enigste krisis nie – die res van die semi-staatsinstellings is ook op dieselfde bladsy as Eskom wat inderdaad reeds twee ministers gehad het en steeds worstel oor wie die verantwoordelike persoon is. “Gaan daar mettertyd vir al die ander mislukkings ook bykomende ministers geskep word?” Groenewald meen verder dat die kabinetskommeling bevestig dat die welstand van Suid-Afrikaners beslis nie vir die regering ŉ prioriteit is nie. “Dit was bloot ŉ poging om faksies te versterk en so punte in te samel vir die komende verkiesing. Lojaliteit is nou, meer as ooit, belangriker as kundigheid vir die ANC.” Herman Mashaba, leier van ActionSA. (Foto: ActionSA) Herman Mashaba van ActionSA sê met sowat ŉ jaar tot die 2024-verkiesing is daar feitlik geen kans dat Ramaphosa se herskommelde kabinet ŉ betekenisvolle verbetering in die lewe van gewone Suid-Afrikaners sal kan maak nie en die herskommeling was eerder ŉ swak poging om vernuwing te projekteer. “Ramaphosa het nêrens in die proses aangedui dat die belange van Suid-Afrikaners in die kern van die herskommeling lê nie. Die president het keer op keer gewys hoe huiwerig hy is om die land te lei in hierdie moeilike tyd te midde van ŉ stagnerende ekonomie, toenemende misdaad en beurtkrag,” sê Mashaba. “Hierdie kabinet bied geen hoop vir die miljoene Suid-Afrikaners wat met ingehoue asem gewag het op verandering wat dalk ŉ mate van verligting kan bring vir die eindelose beurtkrag wat hul lewe reeds 15 jaar ontwrig nie. “Suid-Afrika kan floreer en weer die voorste ekonomie in Afrika wees, maar dit sal eers gebeur wanneer pres. Ramaphosa en sy groep kleptokrate in die ANC van mag verwyder is, en ŉ etiese regering oorneem wat die belange van Suid-Afrikaners vooropstel.”